google/wiki40b huggingface dataset:
Γιόζεφ Άντελμπρεχτ

Συλλογική Καριέρα

Ο Άντελμπρεχτ ξεκίνησε την καριέρα του από την Φερστ Βιέννα το 1928, ομάδα με την οποία κατέκτησε το Κύπελλο Μιτρόπα το 1931. Το 1934, πήρε μεταγραφή, με στόχο το να αγωνίζεται σε επαγγελματικό επίπεδο, στην Γαλλία, απ'όπου, ωστόσο, επέστρεψε ύστερα από δύο χρόνια, προκειμένου να αγωνιστεί, διαδοχικά, με τις Αούστρια Βιέννης και Ραπίντ Βιέννης.

Διεθνής Καριέρα

Πραγματοποίησε το ντεμπούτο του με την Αυστρία τον Ιούνιο του 1930 σε μια αναμέτρηση απέναντι στην Ουγγαρία, ενώ αγωνίστηκε σε δύο άλλες διεθνείς αναμετρήσεις, πετυχαίνοντας ένα τέρμα.
Υπέρπυρον

Το υπέρπυρον ήταν χρυσό βυζαντινό νόμισμα. Κυκλοφόρησε επί αυτοκράτορα Μεγάλου Κωνσταντίνου. Ετυμολογικά η λέξη υποδηλώνει ότι είχε μεγαλύτερο ποσοστό ερυθρού από τα άλλα νομίσματα. Aυτή η τελευταία ονομασία, μετά τον 11ο αιώνα, ο νομισματολόγος Nίκόλαος Σβορώνος θεωρεί ότι υποδηλώνει τα νομίσματα που καθαρίστηκαν με επανειλημμένες πυρακτώσεις. Tο ίδιο και ο ειδικός επί των βυζαντινών δημοσιο-οικονομικών Ανδρέας Ανδρεάδης. Προσθέτει, όμως, και την εκδοχή του Aδαμάντιου Kοραή, σύμφωνα με την οποία η λέξη «υπέρπυρρος» (με δυο «ρω») παράγεται «εκ του πυρρός, όπερ σημαίνει το καθαρόν χρώμα του χρυσίου». Υποδιαίρεση του υπέρπυρου ήταν τα κεράτια σε αντιστοιχία 1 υπέρπυρο = 24 κεράτια.
Νίκος Δίπλαρος

Καριέρα

Ο Δίπλαρος ξεκίνησε την καριέρα του από τον Έσπερο Πατρών και το καλοκαίρι του 2015 μεταγράφηκε στην ΑΕΚ, χωρίς όμως να προλάβει να αγωνιστεί. Στις 8 Αυγούστου 2015, πραγματοποίησε την εξής δήλωση: "Η ΑΕΚ είναι νέα αρχή, έχω όρεξη για δουλειά, αλλά στην εποχή μας ζητώ το καλύτερο για τον εαυτό μου και θέλω να παίξω τώρα καλά ώστε να πάω μια μέρα στον Ολυμπιακό ή στον Παναθηναϊκό…". Η ομάδα της ΑΕΚ αποδέσμευσε τον νεαρό αθλητή την επόμενη ημέρα, παρά το γεγονός ότι ο Δίπλαρος ζήτησε συγγνώμη δημοσίως.
Τον παίκτη προσέγγισε η ομάδα του Άρη, με την οποία ξεκίνησε να προπονείται στα τέλη Αυγούστου και υπέγραψε τριετές συμβόλαιο στις 8 Σεπτεμβρίου 2015.
Στις 8 Σεπτεμβρίου 2016, ανακοινώθηκε ο δανεισμός του Δίπλαρου στην ομάδα των Μαχητών Δόξας Πεύκων, οι οποίοι αγωνίζονται στο πρωτάθλημα της Α2 εθνικής κατηγορίας.
Το 2017 συμφώνησε με την ομάδα του Πανιωνίου, στον οποίο έμεινε τελικά μέχρι το 2019.
Για τη σεζόν 2019-20, συμφώνησε με την Λόβτσεν από το Μαυροβούνιο.

Εθνική Ελλάδος

Ο Δίπλαρος είναι διεθνής με την Εθνική Ελλάδος Εφήβων, με την οποία έπαιξε το καλοκαίρι του 2015 στο Ευρωπαϊκό Πρωτάθλημα Εφήβων (U-18) που διεξήχθη στον Βόλο και κατέκτησε το χρυσό μετάλλιο. Επίσης, είχε αγωνιστεί και την προηγούμενη σεζόν για το παγκόσμιο κύπελλο των ηλικιών κάτω των 17 ετών, όπου η ελληνική ομάδα κατέκτησε την δωδέκατη θέση. Το 2017, αγωνίστηκε στο Ευρωπαϊκό Πρωτάθλημα Νέων Ανδρών (U-20), όπου κέρδισε το χρυσό μετάλλιο.
Πρωτάθλημα καλαθοσφαίρισης Γ΄ εθνικής κατηγορίας ανδρών 2016-2017

Αγώνες μπαράζ

Μετά την ολοκλήρωση της κανονικής περιόδου, προβιβάστηκαν απευθείας στην Β εθνική οι πρωταθλητές και οι δευτεραθλητές των τεσσάρων ομίλων.Στην περίπτωση που για τον οποιοδήποτε λόγω προέκυπταν επιπλέον κενές θέσεις στις παραπάνω κατηγορίες, κρίθηκε απαραίτητο να προκαθοριστεί μια σειρά προτεραιότητας για άνοδο μέσω διαδικασίας μπαράζ.Συγκεκριμένα, οι ομάδες που κατέλαβαν την τρίτη και τέταρτη θέση σε κάθε όμιλο,σε βορρά και νότο αντίστοιχα, διασταυρώθηκαν μεταξύ τους για έναν επιπλέον αγώνα σε ουδέτερη έδρα.
Διεθνής Ένωση Εκδοτών

Η Διεθνής Ένωση Εκδοτών (αγγλ.International Publishers Association - IPA) ιδρύθηκε το 1869 στο Παρίσι και είναι μια ομοσπονδία εκδοτικών ενώσεων, η οποία διαχειρίζεται ζητήματα που άπτονται του χώρου των εκδόσεων. Πρόκειται για έναν μη κυβερνητικό οργανισμό, ο οποίος τάσσεται υπέρ της προστασίας των πνευματικών δικαιωμάτων και του αλφαβητισμού και κατά της λογοκρισίας. Επιπρόσθετα, IPA εκπροσωπεί τα συμφέροντα της εκδοτικής βιομηχανίας σε διεθνές επίπεδο.

Σκοπός

Μέσα από τη δράση της, η IPA επιδιώκει  να ενισχύσει το έργο των ανεξάρτητων εκδοτών και κατ’ επέκταση τη διεθνή εκδοτική βιομηχανία. Σύμφωνα με την επίσημη ιστοσελίδα της, η IPA εργάζεται για να προωθήσει και να εκπροσωπήσει την εκδοτική ως έναν πολιτιστικό παράγοντα και μια δημιουργική βιομηχανία.

Μέλη

Μέλη  της IPA μπορούν να γίνουν εκδοτικές ενώσεις, οι οποίες υποστηρίζουν το έργο και τα επαγγελματικά συμφέροντα των εκδοτών και επιθυμούν να ενισχύσουν το έργο της, μπορούν να ενταχθούν σε μια από τις διαθέσιμες κατηγορίες μελών. Τα μέλη της IPA διακρίνονται σε Τακτικά Μέλη (Regular) και Συνεργαζόμενα Μέλη (Associate Membership), τα οποία περιλαμβάνουν ενώσεις εκπροσώπησης εκδοτώνκαι εκδοτικούς οργανισμούς αντίστοιχα.

Διοίκηση

Η IPA διοικείται  από τον Πρόεδρο (President) και τους Αντιπροέδρους (Vice-Presidents), τον Ταμία (Treasurer) και τη Γραμματεία (Geneva-based Secretariat), τη Γενική Συνέλευση (General Assembly) και την Εκτελεστική Επιτροπή (Executive Committee). Η Γενική Συνέλευση απαρτίζεται από εκπροσώπους των Τακτικών Μελών της ένωσης (Delegates from IPA's Regular Members) με ποικίλες αρμοδιότητες και συγκαλείται μια φορά το χρόνο. Την Εκτελεστική Επιτροπή συνιστούν ο Πρόεδρος (President) και 15 Διευθυντές (Directors) εκλεγμένοι από τη Γενική Συνέλευση και συγκαλείται 2 φορές το χρόνο.

Δράση

Η IPA μέσα από το σύνολο των δραστηριοτήτων της εκπροσωπεί τη διεθνή εκδοτική κοινότητα, παρέχει στα μέλη της πληροφόρηση για τις εξελίξεις στο χώρο των εκδόσεων και νομική υποστήριξη κυρίως για θέματα πνευματικής ιδιοκτησίας. Επιπρόσθετα, παρακολουθεί περιπτώσεις παραβίασης του δικαιώματος της ελευθερίας της έκφρασης και της ελευθερίας της έκδοσης και προβαίνει στις απαραίτητες ενέργειες με σκοπό την εξάλειψή τους. Σε συνεργασία με κάποια από τις ενώσεις που συμμετέχουν στο έργο της η IPA, διοργανώνει εναλλάξ κάθε δυο χρόνια είτε το Διεθνές Συνέδριο Εκδοτών (IPA Publishers Congress) είτε το Διεθνές Συμπόσιο Πνευματικών Δικαιωμάτων (IPA Copyright Symposium). Επίσης απονέμει ετησίως το «Βραβείο Ελευθερίας της Διεθνούς Ένωσης Εκδοτών» (IPA Freedom Prize) ως αναγνώριση της προσφοράς στην υπεράσπιση της ελευθερίας έκφρασης κατά τη διαδικασία έκδοσης. Επιπλέον, αναπτύσσει και διατηρεί συνεργασίες με διεθνείς οργανισμούς όπως ο Εκπαιδευτικός, Επιστημονικός και Πολιτιστικός Οργανισμός των Ηνωμένων Εθνών (UNESCO), είναι μέλος της Διεθνούς Ομοσπονδίας Οργανισμών Δικαιωμάτων Αναπαραγωγής (International Federation of Reproduction Rights Organisations - IFRRO) και είναι ιδρυτικό μέλος της Διεθνούς Ομοσπονδίας DOI (International DOI Foundation).
Κωνσταντίνος (ΙΑ΄) Λάσκαρης

Η ανάληψη της εξουσίας

Κατά την πολιορκία της Κωνσταντινούπολης το 1204 από την Δ' Σταυροφορία, ο Αλέξιος Ε΄ Δούκας, βλέποντας ότι όλα είχαν χαθεί, εγκατέλειψε την πόλη το βράδυ της 12ης Απριλίου. Καθώς οι Σταυροφόροι θα έμπαιναν το πρωί στην πόλη, ο λαός μαζεύτηκε στην Αγία Σοφία για να εκλέξει νέο αυτοκράτορα. Υποψήφιοι ήταν ο Κωνσταντίνος Λάσκαρης, που είχε συμμετάσχει γενναία στην άμυνα της Πόλης και ο
Κωνσταντίνος Δούκας, επίσης ικανός στρατιωτικός. Με κλήρο επιλέχθηκε ο πρώτος, που προσπάθησε να εμψυχώσει τους πολίτες για άμυνα και να χρησιμοποιήσει τη Φρουρά των Βάραγγων. Αλλά όλοι τον εγκατέλειψαν. Έφυγε στις 13 Απριλίου με πλοίο για τη Βιθυνία. Εκεί ο αδελφός του Θεόδωρος συγκέντρωσε στρατό και έστειλε τον Κωνσταντίνο να καταλάβει το Αδραμύττιο από τον Ερρίκο της Φλάνδρας, τον νεοστεφθέντα Λατίνο αυτοκράτορα της Κωνσταντινούπολης.

Το τέλος

Στη μάχη του Αδραμυττίου που έγινε στις 19 Μαρτίου 1205 ο βυζαντινός στρατός ηττήθηκε και έκτοτε δεν αναφέρεται ο Κωνσταντίνος, ίσως λοιπόν σκοτώθηκε ή αιχμαλωτίστηκε. Τα γεγονότα περιγράφει ο σύγχρονος ιστορικός Νικήτας Χωνιάτης. Το 1205 ο αδελφός του Θεόδωρος Α' Λάσκαρης ανακηρύχθηκε με τη σειρά του «αυτοκράτωρ Ρωμαίων», ιδρύοντας την Αυτοκρατορία της Νίκαιας.

Αρίθμηση μεταξύ των αυτοκρατόρων

Ο Κωνσταντίνος Λάσκαρης συνήθως δεν περιλαμβάνεται στην σύγχρονη αρίθμηση των Βυζαντινών αυτοκρατόρων. Αυτό οφείλεται εν μέρει στο ότι ποτέ δεν στέφθηκε επίσημα αυτοκράτωρ. Επίσης, αρκετοί σύγχρονοι ιστορικοί, όπως Στήβεν Ράνσιμαν, αμφισβητούν την ακρίβεια της αναφοράς του Χωνιάτη, δεδομένης της υποδεέστερης θέσης την οποία εμφανίζεται να κατέχει σε σχέση με τον θεόδωρο, και εικάζουν ότι ο Θεόδωρος ανακηρύχθηκε αυτοκράτωρ τον Απρίλιο του 1204, και όχι ο Κωνσταντίνος. Ενίοτε όμως εμφανίζεται ως Κωνσταντίνος ΙΑ΄, αρίθμηση που συνήθως αναφέρεται στον τελευταίο αυτοκράτορα του Βυζαντίου, Κωνσταντίνο Παλαιολόγο (ο οποίος τότε αριθμείται ΙΒ΄).
Τμήμα Λαϊκής και Παραδοσιακής Μουσικής

Πρόγραμμα σπουδών

Μαθήματα γενικής υποδομής: εισαγωγή στην εθνομουσικολογία, ιστορία και πολιτισμοί, λόγια δυτική μουσική, μουσική καταγραφή, θεωρία της λαϊκής μουσικής Ι - μουσική δεξιότητα Ι, θεωρία της λαϊκής μουσικής ΙΙ - μουσική δεξιότητα ΙΙ, τροπικότητα και εναρμόνιση Ι - μουσική δεξιότητα ΙΙΙ, μουσική παιδαγωγική Ι, μουσική παιδαγωγική ΙΙ, μουσική πληροφορική, στοιχεία ακουστικής - οργανοποιία, στοιχεία βυζαντινής μουσικής-ψαλτική
Μαθήματα ειδικής υποδομής: ανθρωπολογία της μουσικής, ζητήματα ελληνικής λαϊκής μουσικής Ι, ζητήματα ελληνικής λαϊκής μουσικής ΙΙ, ζητήματα ελληνικής λαϊκής μουσικής ΙΙΙ, λόγιοι έλληνες συνθέτες, τροπικότητα και εναρμόνιση ΙΙ - μουσική δεξιότητα IV, μακάμ και μορφολογία Ι - μουσική δεξιότητα V, μακάμ και μορφολογία ΙΙ - μουσική δεξιότητα VI, λαϊκές & παραδοσιακές ορχήστρες-μουσικά σύνολα Ι, ελληνική δισκογραφία - μουσικά σύνολα ΙΙ, αισθητική της λαϊκής μουσικής - μουσικά σύνολα ΙΙΙ, χορός και ελληνικός λαϊκός πολιτισμός
Μαθήματα ειδικότητας: ηχητικός πολιτισμός, ιστορική τεκμηρίωση & μουσική έρευνα, λόγια μουσική της ανατολής, μεθοδολογία της έρευνας, διδακτική του οργάνου - μουσική δεξιότητα VII, αισθητική & παιδαγωγική - μουσικά σύνολα ΙV, ζητήματα μουσικής κριτικής - μουσικά σύνολα V, ο κώδικας midi στη μουσική πληροφορική, τεχνικές ηχοληψίας και ηχογράφησης, ψηφιακός ήχος, χορός και κοινωνία, μουσικές ταυτότητες, μουσικές του κόσμου
Μαθήματα διοίκησης, νομοθεσίας και οικονομίας: διοικητικοί & οικονομικοί μηχανισμοί στα Βαλκάνια(15ος-20ος αι.), ιστορία των θεσμών του ελληνικου κράτους, νέος ελληνισμός: πολιτική ιστορία ιδεολογία και νομοθεσία, μουσική παραγωγή, μμε και μουσική, πολιτιστική διαχείριση

Το Αλάτι της Γης

Στις 13 Ιουλίου προβλήθηκε από την ΝΕΡΙΤ η εκπομπή «Το Αλάτι της Γης» με θεματική το Τμήμα ΛΠΜ και τίτλο: «Στης Άρτας το γεφύρι!»
Νεστόριο Καστοριάς

Γεωγραφία - Αξιοθέατα

Το Νεστόριο βρίσκεται σε απόσταση 25 χλμ. νοτιοδυτικά από την Καστοριά. Χωρίζεται σε Άνω Νεστόριο και Κάτω Νεστόριο. Το Κάτω Νεστόριο φτάνει μέχρι τον ποταμό Αλιάκμονα. Βρίσκεται σε μια πλαγιά του Γράμμου, σε υψόμετρο 890 μέτρα κι έχει πληθυσμό 964 κατοίκους (απογραφή 2011). Έχει ειρηνοδικείο, επιθεώρηση δημοτικής εκπαίδευσης και εφορία. Οι κάτοικοι ασχολούνται κυρίως με τη γεωργία.
Είναι έδρα του δήμου Νεστορίου, που περιλαμβάνει τις δημοτικές ενότητες Ακριτών, Αρρένων, Γράμου και Νεστορίου. Κατά την απογραφή του 2011, ο πληθυσμός του δήμου Νεστορίου ήταν 2.646 κάτοικοι.
Πλάι στο Κάτω Νεστόριο βρέθηκαν λείψανα αρχαίου οικισμού, που ήταν χτισμένος στη νότια πλαγιά του λόφου "Κάστρο". Ανατολικά του Νεστορίου και του στρατιωτικού νεκροταφείου, σε υψόμετρο 1.017 μέτρα βρίσκεται μια φυσική ακρόπολη που για αιώνες αποτέλεσε αμυντικό οχυρό στις επιδρομές εναντίον της περιοχής και ονομάζεται "Κάστρο" ή "Καϊλάς". Διαθέτει πανοραμική θέα και στο εξωκλήσι της Αγίας Τριάδας που υπάρχει κάθε χρόνο του Αγίου Πνεύματος.γίνεται μεγάλο πανηγύρι, με χορούς και τραγούδια. 
Υπάρχουν ως αξιοθέατα η εκκλησία των Ταξιαρχών η οποία είναι τρίκλιτη βασιλική κτισμένη το 1858 και διακοσμημένη με αξιόλογο ξυλόγλυπτο τέμπλο και η Κοίμηση της Θεοτόκου, η παλαιότερη εκκλησία του οικισμού, του 1816 με χαρακτηριστικό πολυγωνικό πέτρινο καμπαναριό, παλιές εικόνες εκκλησιαστικά βιβλία του 18ου και 19ου αιώνα. Ενδιαφέρον παρουσιάζουν  ο πέτρινος νερόμυλος του 19ου αιώνα με τις μυλόπετρες στις δυο νεροτριβές και το μοναστήρι της Παναγίας της Τσούκας στην γειτονική Αγία Άννα που από το 1961 έχει κηρυχθεί ιστορικό και διατηρητέο μνημείο.

Φεστιβάλ μουσικής

Στο Νεστόριο γίνεται κάθε καλοκαίρι, και συγκεκριμένα τα τελευταία Σαββατοκύριακα του Ιουλίου, το River Party, που περιλαμβάνει μουσικές εκδηλώσεις στα πλαίσια κατασκήνωσης όπου συμμετέχουν γνωστοί καλλιτέχνες. Ο θεσμός αυτός ξεκίνησε το 1978, από τα παιδιά μεταναστών, που έρχονταν τα καλοκαίρια για διακοπές στο χωριό τους και, μη έχοντας άλλο τρόπο διασκέδασης, οργάνωναν μικρά πάρτι στο ποτάμι. Με τα χρόνια οργανώθηκε περισσότερο, δημιουργώντας τον θεσμό των River Party που μιμήθηκαν σε πολλές άλλες περιοχές της χώρας έκτοτε.
Θωμάς Κατάνης

Βιογραφία

Γεννήθηκε στην Κυδωνία της Κρήτης στα μέσα του 17ου αιώνα. Σπούδασε φιλοσοφικές επιστήμες στην Πάδοβα. Τον Οκτώβριο του 1668 διορίστηκε καθηγητής στην θέση του Κύπριου Ιωάννη Κιγάλα, και αργότερα προβιβάστηκε στην θέση του καθηγητή της φιλοσοφίας. Στην θέση αυτή διέπρεψε και φημίστηκε πολύ. Παραιτήθηκε το 1701 και εγκαταστάθηκε στην Βενετία, όπου έζησε το υπόλοιπο της ζωής του.
Απεβίωσε το 1725.

Συγγράμματα

Μετάφρασε στα γαλλικά τον ακάθιστο ύμνο, Επιστολάριο και άλλα πολλά. Έργα του εκδόθηκαν μετά θάνατον.
Σέριε Α

Ιστορία

Το πρώτο επίσημο εθνικό ποδοσφαιρικό τουρνουά διοργανώθηκε το 1898 από την Ιταλική Ομοσπονδία Ποδοσφαίρου (FIGC). Στους τελικούς αγώνες, που έγιναν στις 8 Μαΐου 1898 στο Τορίνο, η Τζένοα νίκησε την Ιντερνατσιονάλε Τορίνο με 3-1 στην παράταση. Τα επόμενα χρόνια το πρωτάθλημα διοργανωνόταν σε τοπικούς ομίλους, οι νικητές των οποίων συμμετείχαν σε αγώνες κατάταξης, από τους οποίους αναδεικνυόταν ο πρωταθλητής.
Τη σεζόν 1909-10 για πρώτη φορά οι νικητές των ομίλων δεν έπαιξαν μεταξύ τους σε αγώνες νοκ-άουτ αλλά σε ενιαίο όμιλο με εντός και εκτός έδρας αγώνες. Συμμετείχαν εννιά ομάδες και οι δύο πρώτες αγωνίστηκαν στον τελικό. Πρωταθλήτρια αναδείχθηκε η Ίντερ που νίκησε την Προ Βερτσέλι με το εντυπωσιακό σκορ 10-3! Από την περίοδο 1912-13 καθιερώθηκαν ο Βόρειος και ο Νότιος όμιλος, οι νικητές των οποίων αγωνίζονταν στον τελικό του πρωταθλήματος.
Το 1921-22 οι πιο δυνατές ομάδες δημιούργησαν την Ποδοσφαιρική Συνομοσπονδία Ιταλίας (ιταλικά: Confederazione Calcistica Italiana ή CCI), η οποία ήρθε σε αντιπαράθεση με την FIGC, σχετικά με τον αριθμό των ομάδων της ανώτερης κατηγορίας. Ακολούθησε μια δεκαετία με διαμάχες ανάμεσα στις δύο ποδοσφαιρικές ενώσεις, σε συνδυασμό με καταγγελίες για δωροδοκίες και στημένα ματς, με αποκορύφωμα την αφαίρεση του τίτλου του 1927 από την Τορίνο.
Αποτέλεσμα του σκανδάλου αυτού ήταν η δημιουργία αμιγώς επαγγελματικών ομάδων που συγκρότησαν τη Serie A και τη Serie Β, δηλαδή την Α΄ και τη Β΄ επαγγελματική κατηγορία. Έτσι από τη σεζόν 1929-30 το πρωτάθλημα Ιταλίας μπήκε σε επαγγελματική τροχιά, την οποία συνεχίζει μέχρι σήμερα. Τον πρώτο τίτλο της Serie A κατέκτησε η Αμπροζιάνα, που δεν είναι άλλη από την Ίντερ.
Στα προπολεμικά χρόνια κυριαρχούσαν η Γιουβέντους και η Μπολόνια. Στα πρώτα μεταπολεμικά επικρατούσε η Τορίνο, η ομάδα της οποίας καταστράφηκε σε αεροπορικό δυστύχημα. Τη δεκαετία του ’50 πολύ δυνατή ήταν η Μίλαν ενώ την επόμενη δεκαετία τη συναγωνιζόταν ιδιαιτέρως η Ίντερ. Από το ’70 κι έπειτα άρχισε να κυριαρχεί η Γιουβέντους, συνεχίζοντας δυνατά και την δεκαετία του ’80, που όμως αρκετές ακόμα ομάδες κατάφεραν να αναδειχτούν πρωταθλήτριες ενώ τη δεκαετία του ’90 η Μίλαν πήρε πάλι το προβάδισμα. Την δεκαετία του ’00 κυριάρχησε η Ίντερ έχοντας καταφέρει να κατακτήσει όλα τα πρωταθλήματα από το δεύτερο μισό και μετά. Στην δεκαετία που διανύουμε τώρα έχει κυριαρχήσει κατά κόρον η Γιουβέντους. Επίσης, κατά καιρούς κι άλλες ομάδες είχαν μεμονωμένες επιτυχίες, όπως: η Κάλιαρι, η Λάτσιο, η Νάπολι, η ΑΣ Ρόμα και η Σαμπντόρια.

Λογότυπο

Το λογότυπο του πρωταθλήματος έχει εξελιχθεί με το πέρασμα του χρόνου. Το 2016 έγινε η παρουσίαση του αναθεωρημένου λογότυπου. Το 2018 παρουσιάστηκε το νέο λογότυπο του πρωταθλήματος.
Ιάκωβος Διαμαντόπουλος

Βιογραφία

Γιος του Γεωργίου Διαμαντόπουλου, αφού ολοκλήρωσε τη βασική του εκπαίδευση στη γενέτειρά του, έκανε σπουδές στη Γερμανία και ανακηρύχθηκε διδάκτορας της Ιατρικής Σχολής του Πανεπιστημίου του Βερολίνου, σε ηλικία μόλις 21 ετών. Ίδρυσε τη δική του κλινική, τον "Άγιο Χαράλαμπο" (την οποία λειτουργούσε αφιλοκερδώς) η οποία έκλεισε από τη χούντα το 1969, έπειτα από 13 χρόνια λειτουργίας.
Έπειτα από τη στρατιωτική του θητεία υπηρέτησε στα νοσοκομεία "Συγγρός" (1927) και "Ευαγγελισμός" (1935). Πολέμησε εθελοντικά στον πόλεμο της Αλβανίας στα 1940 και ίδρυσε την αντιστασιακή οργάνωση "Τρίαινα". 
Ήταν παντρεμένος με την Ευφροσύνη Αγιουτάντη και απέκτησαν 2 γιους (έγιναν κι εκείνοι γιατροί) και 2 κόρες.

Πολιτική σταδιοδρομία

Ο Ιάκωβος Διαμαντόπουλος εκλέχθηκε για πρώτη φορά βουλευτής υπολοίπου Αττικής με το κόμμα των Φιλελευθέρων στις εκλογές του 1951 και επανεξελέγη  με την Ένωση Κέντρου στις εκλογές του 1961 και του 1963.
Για τελευταία φορά εξελέγη βουλευτής με την Ένωση Κέντρου στις εκλογές του 1964 και πριν τα Ιουλιανά του 1965, διαχώρισε τη θέση του από το Παλάτι. Διαφώνησε με τον Γεώργιο Παπανδρέου και διαγράφηκε με συνοπτική διαδικασία από βουλευτής της Ένωσης Κέντρου τον Ιούνιο του 1965. Εν συνεχεία ίδρυσε τη Φιλελεύθερη Δημοκρατική Ένωση, που είχε ιδρυθεί από το Σοφοκλή Βενιζέλο και παρέμεινε βουλευτής ως το 1967.
Χρημάτισε υπουργός άνευ Χαρτοφυλακίου από τις 5 Οκτωβρίου ως τις 16 Νοεμβρίου 1965 στην κυβέρνηση του Στέφανου Στεφανόπουλου . Επίσης, ανέλαβε υπουργός Υγιεινής από τις 16 Ιουλίου ως τις 20 Ιουλίου 1965 και εν συνεχεία υπουργός Εθνικής Παιδείας και Θρησκευμάτων από τις 20 Ιουλίου 1965 ως τις 20 Αυγούστου 1965 στην κυβέρνηση Νόβα του 1965
Μέχρι τη διάλυση της Βουλής από τη χούντα διετέλεσε αντιπρόεδρος της Βουλής. Αντιτάχθηκε σθεναρά στη χούντα του 1967 και για το λόγο αυτό κλείστηκε στις φυλακές του Αμαρουσίου και εκτοπίστηκε στην Απείρανθο της Νάξου.
Ο Ιάκωβος Διαμαντόπουλος πέθανε στο νοσοκομείο "Ευαγγελισμός", σε ηλικία 88 ετών, το 1993. Το όνομά του δόθηκε σε δρόμο του Δήμου Λαυρεωτικής.

Επιλεγμένα βιβλία του

Άφησε συγγραφικό έργο, με βιβλία ιατρικής, πολιτικής αλλά και ποιημάτων.
Λε Μαρέν

Γεωγραφία

Η Λε Μαρέν βρίσκεται νοτιοανατολικά της Μαρτινίκας και του Διαμερίσματος Λα Τρινιτέ. Βρίσκεται βορειοανατολικά της Σαιντ-Αν, νοτιοανατολικά της Ριβιέρ-Πιλότ και ανατολικά της Σαιντ-Λουκ και της Γκρος-Ραιζίν. Βρίσκεται σε συντεταγμένες 14°28′10″N 60°51′57″W.

Πολιτικά

Ο Δήμαχος της Λε Μαρέν είναι ο (Ροντόλφ Ντεζιρέ Rodolphe Désiré). Θα είναι δήμαρχος από το 2008 έως το 2014.
Γερμανικό πρωτάθλημα ποδοσφαίρου ανδρών 2002-2003

Το πρωτάθλημα της περιόδου 2002-2003 ήταν το 40ο από την καθιέρωση της Μπουντεσλίγκα. Πρωταθλήτρια αναδείχθηκε η Μπάγερν Μονάχου, για 18η φορά στην ιστορία της. Πρώτοι σκόρερ αναδείχθηκαν οι Τζιοβάνε Έλμπερ της Μπάγερν Μονάχου και Τόμας Κρίστιανσεν της Μπόχουμ, με 21 γκολ.
Βιφρέδο Β΄ του Μπεζαλού

Βιογραφία

Ήταν ο δευτερότοκος γιος τού Μιρό Β΄ κόμη της Σερδάνια & Μπεσαλού και της Άβα, κόρης τού Φιδέλ ή τού Βερνάρδρου Ουνιφρέδου της Ριβαγόρσας. 
Το 927 απεβίωσε ο πατέρας του και ο πρωτότοκος Σουνιφρέδος Β΄ έλαβε τη Σερδάνια, ενώ ο Βιφρέδο Β΄ την Μπεσαλού. Ήταν και οι δύο ανήλικοι και η μητέρα τους έγινε επίτροπος της αρχής ως το 941. Ήταν ο τελευταίος κόμης της Καταλωνίας, που πλήρωνε εισφορές σε Καρολίγειο βασιλιά των Φράγκων. Το 952 ταξίδευσε στη Ρώμη. Ίδρυσε τη μονή τού Σαντ Πέρε ντε Καμπροδόν.
Οι υποτελείς του εξεγέρθηκαν και απεβίωσε στα χέρια τους. Ήταν άτεκνος και τον διαδέχθηκε ο μεγαλύτερος αδελφός του Σουνιφρέδος Β΄.
Σφηνακοδοντίδες

Χαρακτηριστικά

Το κρανίο είναι μακρύ, βαθύ και στενό, μία προσαρμογή για πιο δυνατούς μύες των σαγονιών. Τα μπροστινά δόντια είναι μεγάλα και μοιάζουν με στιλέτα, ενώ τα πλαϊνά δόντια είναι πολύ μικρότερα (εξού και το όνομα του γένους διμετρόδοντας).
Πολλά μεγάλα και εξελιγμένα μέλη των σφηνακοδοντίδων (ο Κτενοσπόνδυλος, ο Σφηνακόδοντας, ο Σεκοδοντόσαυρος και ο Διμετρόδοντας) ξεχωρίζουν από το ψηλό ιστίο στην πλάτη τους, που αποτελείται από επιμηκισμένους σπόνδυλους, και που όταν ζούσαν πρέπει να καλυπτόταν από δέρμα και αιμοφόρα αγγεία και λογικά λειτουργούσε σαν θερμορυθμιστική κατασκευή. Όμως το ιστίο δεν φαίνεται να είναι απαραίτητο για όλα αυτά τα ζώα, καθώς κάποιες ομάδες δεν είχαν εξελίξει αυτό το ιστίο.

Ταξινόμηση

Οι Σφηνακοδοντίδες είναι στην πραγματικότητα παραφυλετική οικογένεια, καθώς αυτά τα ζώα αποτελούν το συνδετικό κρίκο που ενώνει τα πρωτόγονα συναψίδια με τα πρώτα θηριαψιδωτά. Ο κλάδος Σφηνακοδόντια χρησιμοποιείται για να προσδιορίσει την ομάδα που περιλαμβάνει τους σφηνακοδοντίδες και όλους τους απογόνους τους (μαζί με τα θηλαστικά), ενώ οι Σφηνακοδοντίδες είναι μόνο οι ειδικευμένοι πελυκόσαυροι, και όχι πιο πρωτόγονα μέλη όπως ο Απτόδους, η Παλαιοχαττέρια, ο Παντελόσαυρος και η Κουτλέρια. Ο κλάδος Σφηνακοδοντείδεα χρησιμοποιείται από τους Laurin και Reisz 1997 για να προσδιορίσει τον πιο πρόσφατο πρόγονο των Σφηνακοδοντίδων και των Θηριαψιδωτών και όλους τους απογόνους τους, και καθορίζεται από ένα συγκεκριμένο χαρακτηριστικό του κρανίου.
Παντελής Σφηνιάς

Βιογραφικά στοιχεία

Γεννήθηκε στο Ρέθυμνο και άρχισε την ναυτιλιακή του καριέρα σε εκδοτήρια εισιτηρίων. Γνωρίστηκε με τον Κώστα Ευθυμιάδη, στις επιχειρήσεις του οποίου και εργάστηκε. Το 1974 πρωτοστάτησε στην ίδρυση της εταιρείας λαϊκής βάσης Μινωικές γραμμές, αναλαμβάνοντας την πρακτόρευση των πλοίων της και, εν συνεχεία, την διεύθυνση εκμετάλλευσης αυτών. Εισηγήθηκε την εξάπλωση των Μινωικών Γραμμών στην Αδριατική θάλασσα και να τις καταστήσει ισχυρές στο χώρο της ακτοπλοΐας. Πρωτοστάστησε στην ίδρυση της Minoan Flying Dolphins (μετέπειτα Hellenic Seaways), θυγατρικής εταιρείας των Μινωικών γραμμών, της οποίας υπήρξε Αντιπρόεδρος και Διευθύνων Σύμβουλος. Όμως, στις 26 Σεπτεμβρίου του 2000, ανοιχτά της Πάρου και συγκεκριμένα στη βραχονησίδα "Πόρτες", το Επιβατηγό/Οχηματαγωγό πλοίο της νέας εταιρείας Εξπρές Σαμίνα (πρώην "Γκόλντεν Βεργίνα"), ναυάγησε, με αποτέλεσμα τον τραγικό θάνατο 81 επιβατών. Δύο μήνες μετά, στις 29 Νοεμβρίου 2000, στις 11 το πρωί, ο Παντελής Σφηνιάς αυτοκτόνησε, πηδώντας από τον 6ο όροφο του γραφείου του, στην Ακτή Κονδύλη του Πειραιά. 
Αναμφίβολα, ο Παντελής Σφηνιάς συγκαταλέγεται στους σημαντικότερους πρωταγωνιστές της ελληνικής ακτοπλοΐας. Είχε παντρευτεί δύο φορές, από τον δε πρώτο του γάμο απέκτησε 2 παιδιά τον Νίκο και τον Μηνά.
Lioness: Hidden Treasures

Στίχοι & Μουσική

Το άλμπουμ περιλαμβάνει δώδεκα τραγούδια: τα τρία είναι επανεκτελέσεις και τα υπόλοιπα τραγούδια είναι ανέκδοτα ή demo από προηγούμενες επιτυχίες της Γουάινχαουζ . Το άλμπουμ περιέχει, επίσης, το τελευταίο τραγούδι της Γουάινχαουζ με τον Τόνι Μπένετ, ''Body & Soul''. Στο άλμπουμ υπάρχει ντουέτο και με τον ράπερ NAS, αλλά και συνεργασία με τον ντράμερ του συγκροτήματος The Roots, Questlove. Η Γουάινχαουζ είναι η στιχουργός τριών τραγουδιών, εκτός από τις επανεκτελέσεις και τα ανέκδοτα τραγούδια. Το άλμπουμ είναι μία παραγωγή των δύο φίλων της Γουάινχαουζ, Salaam Remi και Mark Ronson, αλλά και από τους Paul O'Duffy και Phil Ramone.

Κυκλοφορία

To άλμπουμ κυκλοφόρησε σε δύο εκδόσεις. Η μία ήταν κανονική έκδοση και η άλλη περιλάμβανε μία προωθητική αφίσα του άλμπουμ. Επίσης, το άλμπουμ κυκλοφόρησε και σε δίσκο βινυλίου.

Πωλήσεις

Το άλμπουμ πούλησε 70.000 αντίτυπα την πρώτη μέρα κυκλοφορίας του στη Μεγάλη Βρετανία.
Σημαία της Υεμένης

Η εθνική σημαία της Υεμένης καθιερώθηκε στις 22 Μαΐου 1990, την ίδια ημέρα που η Βόρεια και η Νότια Υεμένη ενοποιήθηκαν. Το σχέδιο των λωρίδων με τα χρώματα κόκκινο, λευκό και μαύρο ήταν επίσης στις σημαίες της Βόρειας και της Νότιας Υεμένης, συμβολίζοντας τον παναραβισμό.
Σύμφωνα με την επίσημη περιγραφή, το κόκκινο συμβολίζει τη σφαγή των μαρτύρων και την ενότητα, το λευκό εκπροσωπεί το λαμπρό μέλλον και το μαύρο συμβολίζει το σκοτεινό παρελθόν.